*SL/110/03.06.00/2016*

Ympäristöministeriö

 (pdf sekä word-muotoinen teksti)

kirjaamo.ym@ymparisto.fi

Viite: YM008:00/2015

**Lausunto luonnoksesta hallituksen esitykseksi eduskunnalle laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta**

Ympäristöministeriön asettama työryhmän tehtävänä on ollut valmistella ympäristövaikutusten arvioinnista annettuun lakiin ja muuhun lainsäädäntöön tarvittavat muutokset YVA-direktiivin muutosdirektiivin (2014/52/EU) täytäntöönpanoa varten sekä valmistella ehdotukset YVA-menettelyn yhteensovittamiseksi kaavoitukseen ja ympäristöä koskeviin lupamenettelyihin. Ympäristöministeriö pyytää Satakuntaliiton lausuntoa luonnoksesta hallituksen esityksesi viimeistään 2.6.2016 mennessä.

Uudistuksessa ajanmukaistettaisiin vuodesta 1994 voimassa ollut laki ympäristövaikutusten arviointimenettelystä vastaamaan ympäristövaikutusten arviointimenettelystä annetun direktiivin muutoksia. Direktiivin keskeisimmät muutokset koskevat ympäristövaikutusten arviointimenettelyn määritelmää, Natura-arvioinnin ja ympäristövaikutusten arvioinnin suhdetta, arviointimenettelyn määräytymistä yksittäistapauksessa, arviointiselostuksen sisältövaatimuksia ja perusteltua päätelmää, laadunvarmistusta sekä ympäristövaikutusten arvioinnin huomioon ottamista luvassa. Direktiivin muutokset on pantava kansallisesti täytäntöön viimeistään 16 päivänä toukokuuta 2017.

**Satakuntaliitto toteaa kannanottonaan seuraavaa:**

Satakuntaliitolla on pitkä ja laaja kokemus YVA-lainsäädännön toteuttamisesta koko sen olemassaolon ajalta koskien Satakunnan aluetta. Satakuntaliitto on osallistunut erilaisiin YVA-prosessien aikaisiin työryhmiin sekä antanut lausuntoja YVA-ohjelmista ja – selostuksista. Lisäksi liitto on hyödyntänyt valmistuneita YVA-selostuksia maakuntakaavojen taustaselvityksinä ja ottanut huomioon selostukset huomioon myös erilaisissa maankäyttö- ja rakennuslain mukaisissa kaavaprosesseissa ja lupahakemuksista antamissaan lausunnoissa.

Satakuntaliitto pitää lausunnolla olevaa luonnosta hallituksen esitykseksi onnistuneena ja toteaa, että kokonaisuutena esitysluonnos parantaa YVA-lain vaikuttavuutta ja edesauttaa eri lakien samanaikaista soveltamista hankkeen perustamisvaiheessa tai toiminnon laajentamis- tai muutostilanteessa. Lakiesityksessä ei ole kiinnitetty huomiota hankkeen yhteisvaikutuksiin ympäröivien toimintojen kanssa ja tätä voidaan pitää esitykseen liittyvänä puutteena.

Satakuntaliiton yksityiskohtaiset kommentit koskien lausunnolla olevaa esitystä on jaettu lakiesityksen lukujen mukaisesti:

* 1. luku, Yleiset säännökset

Määritelmäkohdassa korostetaan nykylainsäädännön tapaan määritelmässä todettujen eri tekijöiden välisiä vuorovaikutussuhteita. Perustelumuistion mukaan tavoitteena on edistää kokonaiskuvan muodostamista arvioitavista vaikutuksista. Tässä yhteydessä tai lain myöhemmissä pykälissä olisi tullut kiinnittää huomiota myös hankkeen yhteisvaikutuksiin ympäröivien toimintojen kanssa.

Suhde muuhun lainsäädäntöön todetaan luvun 3 §:ssä. Luonnonsuojelulain 65 §:ää on tarkoitus muuttaa direktiivimuutoksen mukaisesti siten, että YVA-menettely ja Natura-arviointi olisi jatkossa sovitettava yhteen ja Natura-arviointi tehtäisiin YVA-prosessin kuluessa. Satakuntaliitto pitää esitettyä muutosta hyvänä, koska menettely sujuvoittaa Natura-arviointia ja arviointi kytkeytyy tällöin selkeästi osaksi YVA-menettelyä.

* 2. luku, Päättäminen arviointimenettelyn soveltamisesta yksittäistapauksissa

Esityksen ehdotukset selkeyttävät hankkeesta vastaavan velvollisuuksia toimittaa toimivaltaiselle viranomaiselle hanketta koskevaa tietoa ja arviota hankkeen todennäköisesti merkittävistä ympäristövaikutuksista.

* 3. luku, Arviointimenettely

Lakiesitykseen on kirjattu oma pykälä koskien mahdollisuutta järjestää hankkeesta vastaavan ja keskeisten viranomaisten kesken ennakkoneuvottelu. Käytännössä tämän tapainen menettely on ollut käytössä joidenkin hankkeiden yhteydessä jo nykyisenkin lain aikana ja ehdotettu menettely on kannatettava.

Satakuntaliiton mielestä lakiesityksessä oleva ehdotus koskien kaavoituksen ja arviointimenettelyn yhdistämisestä koskevan vaihtoehdon A mukaisesti on kannatettava. Vaihtoehto A sujuvoittaa nykyistä menettelyä ja on muodoiltaan joustavampi kuin vaihtoehto B. Käytännössä kaavoituksen ja arviointimenettelyn yhdistäminen on ollut mahdollista jo nykyisenkin lainsäädännön aikana.

Ympäristövaikutusten arviointiohjelman roolia merkittäviin vaikutuksiin kohdentavana työsuunnitelmana on tarkoitus vahvistaa. Samalla todetaan, että hankkeesta vastaavan tulisi esittää arviointiohjelmassa riittävät tiedot ympäristöstä, jonka pohjalta pystyttäisiin mahdollisimman selkeästi jo tässä vaiheessa tunnistamaan todennäköisesti merkittäviä ympäristövaikutuksia. Arviointiohjelman sisällöstä ja rakenteesta säädetään tarkemmin valtioneuvoston asetuksella. Satakuntaliitto pitää ehdotusta tärkeänä, koska riittävän perustiedon esittäminen ympäristöstä jo YVA-prosessin alkuvaiheessa auttaa nykyistä paremmin hahmottamaan merkittäviä ympäristövaikutuksia ja auttaa kohdentamaan YVA-selostusvaiheessa tarvittavia selvityksiä olennaisiin asioihin.

Yhteysviranomaiselle on tulossa velvoite esittää lausunnossaan perusteltu päätelmä hankkeen merkittävistä ympäristövaikutuksista. Satakuntaliitto pitää ehdotusta tarpeellisena ja toteaa, että merkittävien ympäristövaikutusten tunnistaminen edesauttaa hanketta koskevaa luvitusta ja myöhempää päätöksentekoa.

SATAKUNTALIITTO

Päivi Liuska-Kankaanpää Anne Savola

alueiden käytön johtaja ympäristöasiantuntija